《游仙诗十九首 其八》
魏晋·郭璞

旸谷吐灵曜，扶桑森千丈。朱霞升东山，朝日何晃朗。

回风流曲棂，幽室发逸响。悠然心永怀，眇尔自遐想。

仰思举云翼，延首矫玉掌。啸傲遗世罗，纵情在独往。

明道虽若昧，其中有妙象。希贤宜励德，羡鱼当结网。

作者简介：（276—324）东晋河东闻喜人，字景纯。博学，好古文奇字，精天文、历算、卜筮，擅长诗赋。西晋末过江，为宣城太守殷祐参军，为王导所重。晋元帝拜著作佐郎，与王隐共撰《晋史》，迁尚书郎。后为王敦记室参军。以卜筮不吉谏阻敦谋反，为敦所杀。后追赠弘农太守。为《尔雅》、《方言》、《山海经》、《穆天子传》作注，传于世。有辑本《郭弘农集》。